Prema neslužbenim rezultatima Izbornog povjerenstva iz Ploča, s tek 446 glasova "za", to jest 8,49 posto, i čak 4771 glasom "protiv", što je 90,79 posto, oni su tako poslali jasnu poruku Vladi.

PLOČE - Referendum o termolelektrani na ugljen u Pločama je uspio, a više od 90 posto Pločana glasalo je protiv njezine izgradenje.

Prema neslužbenim rezultatima Izbornog povjerenstva iz Ploča, s tek 446 glasova "za", to jest 8,49 posto, i čak 4771 glasom "protiv", što je 90,79 posto, oni su tako poslali jasnu poruku Vladi. Od 8700 registriranih glasača na referendum je izašlo njih 5255, odnosno 60,40 posto ukupnog glasačkog tijela, što znači kako je referendum važeći, iako ne obvezujući.

Sadržaj se nastavlja...

Gradonačelnik Ploča Krešimir Vejić (HDZ) zahvalio je svojim sugrađanima koji su izašli na referendum, te poručio Vladi kako je ovo jasna poruka da ne može ignorirati lokalnu samoupravu.

''Meni je izuzetno drago da su građani Ploča prepoznali važnost situacije. Sad je svima jasno kako lokalni referendumi mogu uspjeti, a ovom odlukom građana potvrdio se stav Gradskog vijeća i ovo je još snažnija poruka Vladi da se kod ovakvih ili sličnih projekata moraju uvažavati mišljenja i stavovi naroda i lokalne samouprave'', rekao je za Hinu gradonačelnik Ploča Krešimir Vejić.

Predlagatelj inicijative za gradnju termoelektrane snage 800 MW na ugljen u industrijskoj zoni Luke Ploče je tvrtka kćer Luke Ploče d.d., Luka Ploče energija d.o.o., a projekt ima potporu resornog ministarstva gospodarstva. Investitori još nisu poznati, a neslužbeno se može čuti kako će se u pregovore i pronalazak partnera stupiti tek nakon možebitnog uspješnog rješavanja administrativnih prepreka.

Do komentara iz Luke Ploče za sada se nije moglo doći, no o svemu su najavili pismeno očitovanje tijekom večeri.

Protiv termoelektrane se svojedobno izjasnilo Gradsko vijeće Grada Ploče, koje je o tome donijelo i Deklaraciju kojom je i najavljen ovaj referendum. Također, protiv TE Ploče na jednoj od skupština izjasnila se i Županija dubrovačko-neretvanska, a u Pločama je protiv tog projekta na dva prosvjeda u organizaciji Građanske inicijative Pravo na zdrav život, izašlo više tisuća ljudi.